РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 06-2/253-16

2. новембар 2016. године

Б е о г р а д

З А П И С Н И К

8. СЕДНИЦЕ ОДБОРА ЗА УСТАВНА ПИТАЊА И ЗАКОНОДАВСТВО НАРОДНЕ СКУПШТИНЕ, ОДРЖАНЕ 2. НОВЕМБРА 2016. ГОДИНЕ

Седница је почела у 15,05 часова.

Седницом је председавао Ђорђе Комленски, председник Одбора.

Седници су присуствовали чланови Одбора: Драгана Баришић, заменик члана Бојана Торбице, Крсто Јањушевић, Весна Марковић, Иван Манојловић, заменик члана Јелене Жарић Ковачевић, Србислав Филиповић, Војислав Вујић, заменик члана Петра Петровића, Мирољуб Станковић, Саша Радуловић и Бајро Гегић.

Седници нису присуствовали чланови Одбора: Александра Мајкић, Звонимир Стевић, Балинт Пастор, Гордана Чомић, Дејан Шулкић, Зоран Красић и Весна Николић Вукајловић.

Седници је присуствовао Предраг Ивановић, помоћник директора Управе за јавни дуг.

Пре преласка на утврђивање Дневног реда седнице Одбора, за реч се јавио Саша Радуловић, члан Одбора, који је предложио да се осма седница Одбора одложи и закаже за дан кад не буде заседала Народна скупштина, јер, како је истакао сматра да није у реду да Одбор одржи седницу док истовремено заседа Народна скупштина.

Одбор није прихватио, већином гласова, предлог Саше Радуловића, члана Одбора, да се одложи седница Одбора (са једним гласом за, осам против и једним уздражним).

На предлог председника Одбора, већином гласова (са девет гласова за, један није гласао) је усвојен предложен дневни ред

Д н е в н и р е д:

1. Разматрање амандмана на Предлог закона о потврђивању Уговора о зајму између Владе Републике Србије и Фонда за развој Абу Дабија за буџетску подршку, који је поднела Влада;

2. Разматрање амандмана на Предлог закона о потврђивању Споразума о оснивању Фонда за западни Балкан, са Статутом Фонда за западни Балкан, који је поднела Влада;

3. Разматрање амандмана на Предлог закона о изменама и допунама Закона о пловидби и лукама на унутрашњим водама, који је поднела Влада.

Прва тачка дневног реда. Разматрање амандмана на Предлог закона о потврђивању Уговора о зајму између Владе Републике Србије и Фонда за развој Абу Дабија за буџетску подршку, који је поднела Влада.

Одбор је у складу са чланом 164. Пословника Народне скупштине размотрио амандмане на Предлог закона о потврђивању Уговора о зајму између Владе Републике Србије и Фонда за развој Абу Дабија за буџетску подршку и сматра да је у складу са Уставом и правним системом Републике Србије амандман на члан 1. који је поднео народни посланик Зоран Живковић.

Одбор је одлуку донео већином гласова (са седам гласова за, двоје није гласало).

Одбор је размотрио и сматра да није у складу са Уставом и правним системом Републике Србије амандман на члан 3. који је поднео народни посланик Зоран Живковић

Одбор је одлуку донео већином гласова (са осам гласова против, један није гласао ).

На основу члана 163. став 2. Пословника Народне скупштине, Одбор је одбацио као непотпуне следеће амандмане:

- којим се после члана 1. додаје нови члан 1а, који је поднео народни посланик Саша Радуловић;

- којим се после члана 1. додаје нови члан 1б, који је поднео народни посланик Саша Радуловић;

- којим се после члана 1. додаје нови члан 1в, који је поднео народни посланик Саша Радуловић;

- на члан 2. који је поднео народни посланик Зоран Живковић.

Одбор је одлуку донео већином гласова (са осам гласова за, један није гласао ).

За известиоца Одбора на седници Народне скупштине одређен је председник Одбора.

Друга тачка дневног реда. Разматрање амандмана на Предлог закона о потврђивању Споразума о оснивању Фонда за западни Балкан, са Статутом Фонда за западни Балкан, који је поднела Влада.

У дискусији по овој тачки дневног реда учествовали су Мирољуб Станковић, члан Одбора и Ђорђе Комленски,председник Одбора.

Одбор је у складу са чланом 164. Пословника Народне скупштине размотрио амандман на Предлог закона о потврђивању Споразума о оснивању Фонда за западни Балкан, са Статутом Фонда за западни Балкан и сматра да je у складу са Уставом и правним системом Републике Србије амандман на члан 1. који је поднео народни посланик Саша Радуловић.

Одбор је одлуку донео већином гласова (са осам гласова за, један није гласао ).

За известиоца Одбора на седници Народне скупштине одређен је председник Одбора.

Трећа тачка дневног реда. Разматрање амандмана на Предлог закона о изменама и допунама Закона о пловидби и лукама на унутрашњим водама, који је поднела Влада.

Одбор је у складу са чланом 164. Пословника Народне скупштине размотрио амандмане на Предлог закона о измeнама и допунама Закона о пловидби и лукама на унутрашњим водама и сматра да су у складу са Уставом и правним системом Републике Србије амандмани:

- на члан 44. који је поднео Одбор за просторно планирање, саобраћај, инфраструктуру и телекомункиације;

- на члан 49. који је поднео Одбор за просторно планирање, саобраћај, инфраструктуру и телекомункиације.

Одбор је одлуку донео једногласно (са девет гласова за).

За известиоца Одбора на седници Народне скупштине одређен је председник Одбора.

Седница је завршена у 15,22 часова.

Саставни део записника чине стенографске белешке.

СЕКРЕТАР ПРЕДСЕДНИК

др Радоје Церовић Ђорђе Комленски